Title: ประกาศกรมประมง เรื่อง กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงนอกน่านน้ำไทย พ.ศ. 2560

ประกาศกรมประมง

ประกาศกรมประมง
เรื่อง
กำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมง
ของเรือประมงนอกน่านน้ำไทย
พ.ศ. ๒๕๖๐

เพื่อเป็นการกำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงนอกน่านน้ำไทย
อาศัยอำนาจตามความในมาตรา ๘๑ (๓) แห่งพระราชกำหนดการประมง พ.ศ. ๒๕๕๘
อธิบดีกรมประมงออกประกาศไว้ ดังต่อไปนี้

ข้อ
๑  เจ้าของเรือ
หรือผู้ได้รับใบอนุญาตทำการประมงนอกน่านน้ำไทย ซึ่งออกไปทำการประมงนอกน่านน้ำไทย
ต้องดำเนินการแจ้งการเข้าออกท่าเทียบเรือประมงทุกครั้ง ตามหลักเกณฑ์ วิธีการ และแนบเอกสารดังนี้
(๑)
แจ้งโดยตรงหรือโดยทางโทรสารตามแบบท้ายประกาศนี้
ไปยังศูนย์ควบคุมการแจ้งเรือเข้าออกสำหรับเรือประมงนอกน่านน้ำไทย
ตามรายชื่อแนบท้ายประกาศนี้
(๒)
กรณีการแจ้งออก
ให้แนบสำเนาแผนการจัดให้มีผู้สังเกตการณ์ประจำอยู่บนเรือประมงไม่น้อยกว่าร้อยละห้าของการลงแรงประมงต่อปี
และกรณีจะมีการขนถ่ายสัตว์น้ำในทะเลหรือบริเวณท่าเทียบเรือประมงของรัฐชายฝั่งอื่น
ให้แนบสำเนาแผนการขนถ่ายสัตว์น้ำ ตามแบบที่กำหนดท้ายประกาศนี้
(๓)
กรณีที่เป็นการแจ้งเข้า
ให้เจ้าของเรือหรือผู้ได้รับใบอนุญาตทำการประมงนอกน่านน้ำไทยส่งมอบเอกสารหลักฐานและอุปกรณ์
ดังต่อไปนี้
(ก)
สำเนาบันทึกการทำการประมง
(ข)
บัญชีรายชื่อและหนังสือคนประจำเรือ สำหรับคนประจำเรือซึ่งมีสัญชาติไทย
(ค)
บัญชีรายชื่อและใบอนุญาตให้ทำงานตามกฎหมายว่าด้วยการทำงานของคนต่างด้าว สำหรับคนประจำเรือซึ่งมิได้มีสัญชาติไทย
(ง)
สำเนาเอกสารการจัดเวลาพักของคนประจำเรือ
(จ)
อุปกรณ์บันทึกข้อมูลวีดีโอที่ติดตั้งประจำเรือของการออกเรือในเที่ยวนั้น

ข้อ
๒  การแจ้งการเข้าออกท่าเทียบเรือประมง
ให้แจ้งภายในระยะเวลาดังนี้
(๑)
กรณีเรือประมงไทยที่ได้รับอนุญาตให้ทำการประมงนอกน่านน้ำ ซึ่งออกไปทำการประมงนอกน่านน้ำไทยในรัฐชายฝั่งที่มีพื้นที่ติดกับประเทศไทย
ให้แจ้งก่อนเข้าเทียบท่าหรือออกจากท่าเทียบเรือประมงไม่น้อยกว่ายี่สิบสี่ชั่วโมง
(๒)
กรณีเรือประมงไทยที่ได้รับอนุญาตให้ทำการประมงนอกน่านน้ำ
ซึ่งออกไปทำการประมงนอกน่านน้ำไทยในรัฐชายฝั่งอื่น หรือในทะเลหลวง ให้แจ้งก่อนเข้าเทียบท่าหรือออกจากท่าเทียบเรือประมงไม่น้อยกว่าเจ็ดสิบสองชั่วโมง

ข้อ
๓  การเข้าออกท่าเทียบเรือประมงของเรือประมงนอกน่านน้ำไทย
จะแจ้งเข้าออกได้แต่เฉพาะท่าเทียบเรือประมงในเขตจังหวัดดังต่อไปนี้เท่านั้น
(๑)
จังหวัดสมุทรปราการ
(๒)
จังหวัดสมุทรสาคร
(๓)
จังหวัดระนอง
(๔)
จังหวัดภูเก็ต
(๕)
จังหวัดตราด
(๖)
จังหวัดสงขลา

ข้อ
๔  เจ้าของเรือ
หรือผู้ได้รับใบอนุญาตทำการประมงนอกน่านน้ำไทย ซึ่งออกไปทำการประมงนอกน่านน้ำไทย ที่ปฏิบัติตามประกาศฉบับนี้
ไม่ต้องปฏิบัติตามประกาศกรมประมง ว่าด้วยการกำหนดหลักเกณฑ์และวิธีการเกี่ยวกับการแจ้งการเข้าออกท่าเทียบเรือประมงของเรือประมงพาณิชย์

ข้อ
๕[๑]  ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๑๕
มีนาคม พ.ศ. ๒๕๖๐
อดิศร  พร้อมเทพ
อธิบดีกรมประมง

[เอกสารแนบท้าย]

๑. แบบฟอร์มแจ้งเข้าออกท่าเทียบเรือ
(สำหรับเรือประมงนอกน่านน้ำ)
๒.
รายชื่อศูนย์ควบคุมการแจ้งเรือเข้าออก สำหรับเรือประมงนอกน่านน้ำไทย
๓.
แผนการจัดให้มีผู้สังเกตการณ์ประจำอยู่บนเรือประมงไม่น้อยกว่าร้อยละห้าของการลงแรงประมงต่อปี
๔.
แผนการขนถ่ายสัตว์น้ำ

(ดูข้อมูลจากภาพกฎหมาย)

ชวัลพร/ปริยานุช/จัดทำ
๒๐ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๘๓ ง/หน้า ๑๐/๑๗ มีนาคม ๒๕๖๐